Name van Meyerton-brand se slagoffers bekend | Netwerk24
Name van Meyerton-brand se slagoffers bekend
Deur Werner Beukes en Isabel Venter 24 Julie 2019 21:41
Forensiese ondersoekers was Woensdag druk besig om bewyse in te samel wat lig kan werp oor hoe Tommie Strauss, sy vrou, Sibongile, en haar drie kleinkinders Maandag in 'n huisbrand in Meyerton, Gauteng, omgekom het.
Ryan Reddy (29), een van die plaaslike inwoners wat deur Strauss onder sy vlerk geneem is, vertel dat hy Maandagaand skuins voor middernag 'n oproep van Penny, Strauss se stiefdogter, gekry het dat iets verskrikliks gebeur het.
Ryan Reddy (agter) saam met Strauss se stiefkleinkinders (van links) Sibusiso, Busisiwe en Thomas.
"Ek het dadelik na die huis gegaan. Ek ken Tommie al sedert 2012. Hy was soos 'n ouer broer vir my," het 'n hartseer Reddy Woensdag aan Netwerk24 gesê.
"Sy vriende het hom die bynaam Tamatie gegee omdat hy rooi geword het as hy te veel gedrink het. Hy was 'n vriendelike ou wat daarvan gehou het om saam met sy vriende te kuier. Hy was ook 'n kok van formaat. Hy kon iets uit niks uit optower. Mense het van ver gekom om sy platters by die slaghuis hier naby, waar hy gewerk het, te koop," sê Reddy.
Volgens Reddy het Strauss hom altyd moed ingepraat as die lewe druk.
"Hy het 'n wonderlike sin vir humor gehad en was baie geliefd onder die inwoners in die omgewing. Ek was vir 'n lang tyd werkloos en hy het vir my gesorg asof ek van sy eie familie is. Ek gaan hom baie mis."
Tommie Strauss, links, was een van sy beste vriende, sê Ryan Reddy. "Ek gaan hom baie mis."
Paul Jordaan, Strauss se werkgewer by die P&F Vleismark in Meyerton, was ook vol lof vir Tommie.
"Hy was lief daarvoor om 'n drankie te vat, maar was een van die hardste werkers by die slaghuis," sê Jordaan.
Strauss (39), sy vrou, Sibongile (41), en Sibongile se drie kleinkinders, Sibusiso (6 maande), Thomas (6) en Busisiwe (4), het in die brand omgekom.
Netwerk24 het vroeër berig een familielid, die ma van Sibusiso en Busisiwe, het die tragedie oorleef omdat sy in daardie stadium by 'n winkel was. Met haar terugkeer was die huis omsingel deur brandweermanne wat die vlamme probeer blus het.
Die drie kinders was Sibongile se kleinkinders van haar kinders uit 'n vorige verhouding.
Konst. Shaan Motsapi, polisiewoordvoerder, het Woensdag gesê die oorsaak van die brand word nog ondersoek.
"Die ondersoek vorder stadig, want die hele huis het afgebrand. Dit maak sake moeilik."
Die afgebrande huis. Foto: Werner Beukes
Forensiese ondersoekers was Woensdag druk besig om bewyse in te samel. Foto: Werner Beukes
Polisie het Woensdag die huis in Meyerton besoek om die toneel te fynkam vir leidrade.Foto: Werner Beukes